Ministrul interimar al Justiției, Ana Birchall, a subliniat marți, într-o întâlnire avută cu ambasadorul SUA la București, Hans Klemm, că Executivul susține necondiționat lupta împotriva corupției și eforturile de consolidare a statului de drept, potrivit Agerpres.

FOTO: Inquam Photos / George Calin

„Suntem ferm și pe deplin angajați în direcția continuării eforturilor de consolidare a justiției din România, inclusiv în ce privește legislația în domeniu, precum și în privința continuării și întăririi luptei anticorupție, a luptei împotriva crimei organizate, a traficului de persoane și a activităților teroriste. În același timp, nu trebuie să pierdem din vedere că justiția se face în sala de judecată, exclusiv în baza probelor aflate la dosar. Este esențial să oferim instituțiilor responsabile mijloacele și resursele necesare pentru a-și face datoria, un aspect important în acest sens fiind demersurile de recuperare a prejudiciilor. Doresc, în egală măsură, să subliniez importanța asigurării unui echilibru între eficiența actului de justiție și respectarea drepturilor fundamentale ale omului”, a declarat Ana Birchall, potrivit unui comunicat al Ministerului Justiției.

Totodată, ministrul a evidențiat necesitatea asigurării securității infrastructurii necesare desfășurării în bune condiții a actului de justiție.

În ce privește Mecanismul de Cooperare și Verificare, ministrul interimar al Justiției a subliniat că obiectivul este ca România să iasă din MCV. „Obiectivul nostru este de a ieși din Mecanismul de Cooperare și Verificare în cel mai scurt timp posibil, ca o confirmare a eforturilor depuse cu succes de către România în ce privește reformele din justiție, precum și ținând cont de faptul că țara noastră a îndeplinit majoritatea angajamentelor prevăzute în cadrul acestui mecanism”, a spus Birchall.

Conform comunicatului, oficialul român a arătat că MCV nu trebuie să devină un instrument politic care să afecteze interesele României.

Totodată, se mai arată în comunicat, Ana Birchall a reliefat nivelul excelent al cooperării cu Statele Unite în domeniul justiției, afirmând angajamentul României de a dezvolta cooperarea în acest domeniu conform coordonatelor actuale, atât la nivel general, cât și în ce privește continuarea discuțiilor la nivel tehnic atât la București, cât și la Washington, inclusiv pe problematici sectoriale din domeniul justiției.

În cadrul întrevederii a fost subliniată și importanța cooperării dintre cele două țări.

„A fost subliniată importanța cooperării cu SUA, ca principal partener strategic al României și în baza relației puternice și stabile de prietenie dintre cele două state, reiterând poziția României ca aliat ferm al Statelor Unite ale Americii, cu un accent deosebit pe componenta de apărare și dimensiunea de securitate, inclusiv în ce privește colaborarea în domeniul securității cibernetice. Totodată, cei doi oficiali au evidențiat nevoia de a aprofunda dimensiunea economică a parteneriatului strategic”, menționează sursa citată.